SKRIFTLIG FORESPØRGSEL E-3335/00

af Benedetto Della Vedova (TDI) til Kommissionen

(25. oktober 2000)

Om: Enels køb af Infostrada

Det statskontrollerede italienske elektricitetsselskab Enel og virksomheden Vodafone AirTouch Plc. har for ganske nylig indgået en forhåndsaftale, der indebærer, at Enel for 12 mia. EUR køber selskabet Infostrada, der er den næststørste italienske virksomhed inden for fast telefoni og Internet.

Den italienske stat ejer 68 % af aktiekapitalen i Enel, og selskabet nyder stadig godt af en lovbeskyttet stilling, der sikrer det kontrollen med ca. 70 % af elektricitetsforbruget i Italien.

Denne dominerende stilling har givet Enel mulighed for at anvende takster, der konsekvent er højere end gennemsnittet i EU til skade for familierne og den italienske produktion. Der er ikke tegn på nogen indskrænkning i denne monopolskabte udbyttegivende situation, selv om EU-bestemmelserne om liberalisering af elektricitetsmarkedet er blevet omsat i lovgivningen, da liberaliseringen på området sker ekstremt langsomt.

De umådelige finansielle ressourcer, der er blevet akkumuleret på denne måde, giver Enel mulighed for at finansiere købet af Inel og for dermed at udbrede de markedsfordrejende virkninger af sin dominerende stilling på elektricitetsmarkedet til telekommunikationsmarkedet.

Som partner for Enel ved købet af Infostrada optræder et andet tidligere monopolselskab, nemlig France Telecom, der er ejet af den franske stat (de to selskaber ejer henholdsvis 56 % og 44 % af aktiekapitalen i telekommunikationsselskabet Wind, et selskab, som Infostrada vil blive lagt sammen med).

Mener Kommissionen på denne baggrund ikke, at den beskrevne situation indirekte dækker over en form for statsstøtte, som er uforenelig med EF-traktatens artikel 87, eller over misbrug af en dominerende stilling, hvilket er forbudt ifølge artikel 82?

Svar afgivet på Kommissionens vegne af Mario Monti

(10. januar 2001)

Kommissionen blev underrettet om Enel S.p.A og France Télécoms køb af Infostrada S.p.A. fra Vodafone AirTouch plc den 28. november 2000. Ved evalueringen af transaktionen er Kommissionen forpligtet til at vurdere situationen ud fra de kriterier, der er fastsat i fusionsforordningen, dvs. om købet skaber eller styrker en dominerende markedsposition på et marked.

Det er endnu for tidligt at tage endelig stilling til det planlagte køb. Det ser dog umiddelbart ud til, at den eneste overlapning mellem Enels og France Telecoms aktiviteter er på telekommunikationsmarkederne og beslægtede markeder i Italien via det fællesejede Wind og Infostrada. Fristen for Kommissionens beslutning om godkendelse af købet eller om åbning af en fase to er den 10. januar 2001. Det bør bemærkes, at France Telecom ikke længere har en monopolstilling i juridisk forstand i Frankrig, da det franske telemarked blev liberaliseret fuldt ud den 1. januar 1998.

Kommissionen tager ved vurderingen i henhold til fusionsforordningen, hvorvidt en transaktion skaber eller styrker en dominerende markedsposition, hensyn til alle elementer, som kunne bidrage til den nye enheds markedsstilling. Det er ikke begrænset til de virksomheder, som direkte berøres af transaktionen (dvs. den købte virksomhed eller den virksomhed, der er resultatet af fusionen), men gælder også moderselskabet eller moderselskaberne.

For så vidt angår de italienske energipriser bør det bemærkes, at monopolkunderne forsynes af ENEL via de eksisterende distributører, indtil Acquirente Unico begynder sin virksomhed. Priserne for monopolkunder fastsættes ikke af ENEL, men af den italienske tilsynsmyndighed Autorità per l'energia elettrica e il gas. I øjeblikket foreligger der ikke Kommissionen nogen elementer, hvoraf man kan slutte, at der er tale om misbrug af en dominerende markedsposition.